ቢሮው ከ 92 ቢሊዮን ብር በላይ ካፒታል ላስመዘገቡ ባለሃብቶች የኢንቨስትመንት ፍቃድ ሰጠ
አዲስ አበባ:- የአማራ ክልል ኢንዱስትሪና ኢንቨስትመንት ቢሮ በመጀመሪያው መንፈቅ ዓመት ከ92 ቢሊዮን ብር በላይ ካፒታል ላስመዘገቡ አንድ ሺ 321 ባለሃብቶች የኢንቨስትመንት ፍቃድ መስጠቱን አስታወቀ። በክልሉ በስድስት ወር ውስጥ ከ 16 ሺ በላይ ዜጎች በኢንዱስትሪ ፓርኮች የሥራ እድል ተፈጥሮላቸዋል።
በቢሮው የፕሮሞሽንና ህዝብ ግንኙነት ዳይሬክተር አቶ ይኸነው ዓለም በተለይ ለአዲስ ዘመን ጋዜጣ እንዳስታወቁት፣ ቢሮው በመጀመሪያው መንፈቅ ዓመት ለ 114ሺ 20 ዜጎች የሥራ እድል የሚፈጥሩ 24 ነጥብ 49 ቢሊዮን ብር ካፒታል ለሚያስመዘግቡ አንድ ሺ 107 ባለሃብቶች የኢንቨስትመንት ፈቃድ ለመስጠት አቅዶ፤ ለ178ሺ 364 ዜጎች የሥራ እድል መፍጠር ለሚችሉና 92 ነጥብ 33 ቢሊዮን ብር ካፒታል ላስመዘገቡ አንድ ሺ 321 ባለሃብቶች ፍቃድ ሰጥቷል። 
እንደእርሳቸው ማብራሪያ በአግሮ ፕሮሰሲንግ 269፣ በእንጨትና ብረታ ብረት 173፣ በሆቴልና ቱሪዝም 144፣ በግብርና 118፣ በኬሚካልና ኮንስትራክሽን ግብአት 91፣ በጨርቃ ጨርቅና አልባሳት 88፣ በአበባና አትክልት አምስትና በሌሎች ዘርፎች (በማሽነሪ ኪራይ፤ በጤና፤ በትምህርት ወዘተ…) 433 በድምሩ በስድስት ወር ውስጥ 92 ነጥብ 33 ቢሊዮን ብር ካፒታል ላስመዘገቡ 1ሺ 321 ባለሃብቶች የኢንቨስትመንት ፍቃድ ተሰጥቷል።
እርሳቸው የኢንቨስትመንት ፍሰቱ ከታቀደው በላይ ማሳካት መቻሉን ጠቁመው፤ ይህም አፈጻጸሙ ከባለፈው ዓመት ተመሳሳይ ወቅት ጋር ሲነጻጸር፤ በ 406 ባለሃብቶች ወይም ደግሞ በ44 ነጥብ ስድስት በመቶ የኢንቨስትመንት ፍሰቱ ጭማሪ ማሳየቱን ተናግረዋል፡፡ 
አቶ ይኸነው በክልሉ ለተመዘገበው የኢንቨስትመንት ፍሰት ጭማሪ ዋነኛ ምክንያት ተቋሙ ከኮሚሽንነት ወደ ኢንዱስትሪና ኢንቨስትመንት ቢሮ ደረጃ ከፍ ማለቱ ውሳኔዎችን ለማሳለፍ አንድ ደረጃ ከፍ ብሏል ፤ የኮሚሽኑ አደረጃጀት በዞን ብቻ የነበረው ወደ ቢሮ ሲያድግ እስከ ወረዳ አደረጃጀት በመዘርጋት ተደራሽ መሆኑ፤ ጠንካራ ቅርንጫፍ ጽህፈት ቤት በአዲስ አበባ ከፍቶ አገልግሎት መስጠት መጀመሩ፤ ከለውጡ ጋር ተያይዞ የክልሉ ተወላጅ ባለሃብቶችና ዲያስፖራዎች መዋእለነዋያቸውን ለማፍሰስ ከፍተኛ መነሳሳት መፈጠሩና የቢሮው ፕሮሞሽን ሥራዎችና የአገልግሎት አሰጣጥ እየተሻሻለ መምጣቱ በጥቂቱ የሚጠቀሱ ናቸው ብለዋል።
    በመጀመሪያው መንፈቅ ዓመት በክልሉ በሚገኙ ኢንዱስትሪ ፓርኮች ለ 26ሺ 425 ዜጎች የሥራ እድል ለመፍጠር ታቅዶ ለ16ሺ 582 ዜጎች የሥራ እድል በመፍጠር የዕቅዱን 61 በመቶ ማሳካት መቻሉን ዳይሬክተሩ ገልጸው፤ በክልሉ የሚገኙ ኢንዱስትሪ ፓርኮች ለአካባቢው ነዋሪዎች የሥራ እድልና ገበያ ትስስር ከመፍጠር ባሻገር ቦታቸውን ለልማት ለለቀቁ የአርሶ አደር ልጆች የትምህርት ቁሳቁሶችን የማሟላት፤ በአካባቢው የእሳት አደጋ በሚያጋጥምበት ጊዜ የእሳት አደጋ መኪና በትብብር በማቅረብ፤ የጤናና የትምህርት ተቋማትን በመጠገን፤ አጫጭር አገናኝ የጥርጊያ መንገዶችን በመስራት ፣ የጎርፍ ተፋሰስ መስመሮችን በመዘርጋት፤ የመብራት አገልግሎት ለማህበረሰቡ ተደራሽ በማድረግ ማህበራዊ ኃላፊነታቸውን መወጣ ታቸውን ተናግረዋል።አዲስ ዘመን ሚያዝያ 21/2012
ሶሎሞን በየነ